ລັດຖະບານ ທ່ານ Sarkozy ລາອອກແລ້ວ
ລັດຖະບານປະທານາທິບໍດີ Sarkozy ທີ່ກຳລັງຈະພົ້ນຈາກຕຳແໜ່ງ ລາອອກຢ່າງເປັນທາງການ ໃນວັນສຸກມື້ນີ້
ລັດຖະບານນິຍົມແນວທາງເດີມຂອງປະທານາທິບໍດີຝຣັ່ງທ່ານ Nicolas Sarkozy ທີ່ຈະພົ້ນ ຈາກຕໍາແໜ່ງໃນໄວໆນີ້ໄດ້ລາອອກຢ່າງເປັນທາງການເພື່ອແຜ້ວທາງໃຫ້ປະທານາທິບໍດີທີ່ຖືກ ເລືອກໃໝ່ ທ່ານ Francois Hollande ສາບານໂຕເຂົ້າຮັບຕຳແໜ່ງໃນອາທິດໜ້ານີ້ ນາຍົກລັດຖະມົນຕີ Francois Fillon ໄດ້ແຈ້ງໃຫ້ທ່ານ Sarkozy ຊາບ ໂດຍທາງຈົດໝາຍ ໃນວັນພະຫັດວານນີ້ວ່າ ທ່ານເອງແລະບັນດາລັດຖະມົນຕີທັງຫລາຍໄດ້ພາກັນລາອອກ ເຖິງ ແມ່ນວ່າບັນດາລັດຖະມົນຕີເຫລົ່ານີ້ຍັງຈະເຮັດໜ້າທີ່ຕໍ່ໄປໃນແຕ່ລະວັນຈົນເຖິງການສາບານໂຕ ເຂົ້າຮັບຕໍາແໜ່ງຂອງທ່ານ Hollande ໃນວັນທີີ 15 ເດືອນພຶດສະພານີ້ ໃນວັນພະຫັດວານນີ້ ທ່ານ Hollande ໄດ້ພົບປະກັບນາຍົກລັດຖະມົນຕີລຸກຊໍາເບີກ ທ່ານ Jean-Claude Junker ຊຶ່ງເປັນປະທານກອງປະຊຸມ ລັດຖະມົນຕີການເງິນຂອງບັນດາປະ ເທດທີ່ໃຊ້ເງິນຢູໂຣ ທີ່ກຸງປາຣີ ທ່ານ Junker ໄດ້ອອກຈາກກອງປະຊຸມໄປ ໂດຍບໍ່ໄດ້ໃຫ້ ຄວາມ ເຫັນຫຍັງໝົດ ບໍ່ເທົ່າໃດຊົ່ວໂມງຫລັງຈາກທ່ານສາບານໂຕເຂົ້າຮັບຕຳແໜ່ງແລ້ວທ່ານ Hollande ຈະເດີນ ທາງໄປກຸງເບີລີນ ເພື່ອປືກສາກັບນາຍົກລັດຖະມົນຕີ Angela Merkel ແຫ່ງເຢຍຣະມັນ ກ່ຽວກັບວ່າທ່ານມີແຜນການທີ່ ຈະສ້າງຄວາມກໍ້າເກິ່ງແບບໃດຕໍ່ນະໂຍບາຍປະຢັດມັດທະ ຍັດທີ່ເຢຍຣະມັນບັງຄັບໃຫ້ຢູໂຣບນຳໃຊ້ກັບແຜນການນິຍົມການເຕີບໂຕຂອງທ່ານ ທ່ານ Hollande ທີ່ສັງກັດພັກສັງຄົມນິຍົມໄດ້ຮັບເລືອກໃນວັນອາທິດແລ້ວ ໃນການເລືອກ ຕັ້ງຮອບສອງດ້ວຍຄະແນນສຽງ 52 ເປີເຊັນ ຂະນະທີ່ທ່ານ Sarkozy ໄດ້ຮັບ 48 ເປີເຊັນ ຊຶ່ງຖືກຜູ້ປ່ອນບັດລົງໂທດຍ້ອນເສດຖະກິດບໍ່ດີ ຈໍານວນຄົນຫວ່າງງານເພີ່ມຂື້ນແລະໄດ້ເຂົ້າ ຮ່ວມລົງນາມກ່ຽວກັບມາດຕະການປະຢັດມັດທະຍັດທີ່ເຂັ້ມງວດນັ້ນ